ZAŠTO mrzite hrvatski turizam? Pitaju mnogi Index, kao što nas već dvadeset godina ljudi skromne pameti i tužnog odgoja ispituju zašto mrzimo Hrvatsku.



Index, naravno, ne mrzi Hrvatsku niti hrvatski turizam. Baš naprotiv. Hrvatska se ne voli vikanjem za dom, niti se za turizam navija ilegalnom betonizacijom obale i sranjem u more.

Index voli Hrvatsku na način da razotkriva njene najprljavije mane, zagovarajući da se te mane poprave. S jadnim uspjehom, istina, ali to je ono čime se pošteni i dobronamjerni mediji trebaju baviti, pa čak i uz jadni uspjeh i osudu onog dijela javnosti koji to nema kapaciteta razumjeti, za koje je borba za bolju Hrvatsku trobojnica na retrovizoru, urlikanje Thompsonovih nazi-budnica i navijanje pred televizorom.

Reći da Index ne voli hrvatski turizam jer nam se gadi betonizacija obale i uhljebljivanje ljudi poput Hloverke isto je kao da kažete da Index ne voli Hrvatsku jer nam se gadi HDZ-ova korupcija i jer razotkrivamo lopovluk ljudi poput Kuščevića i Marića.



Uništena obala

Velik dio naše obale, jedne od najljepših na svijetu, uništen je. Kao i sve drugo u Hrvatskoj, uništio ju je mali pošteni ćovijek™.

Dio Hrvata marisol apartmane gradio je ilegalno u sedamdesetima i osamdesetima, kradući materijal iz društvenih firmi i podmićujući bageriste koji su gradili magistralu.

Ostali su ilegalno nasrali favele u devedesetima, pa su u zamjenu za glasove dobili legalizaciju, neki i kanalizaciju, a većina sere u more. Ko to more platit!? Svatko, ali jebiga, nitko više ne želi u Kozari bok na moru.



I jel sad pošteno da nakon svog tog truda, taman kad je zabetoniran i zadnji centimetar uz obalu, baš sad da zimmer-frei-turizam ode kvragu? Pa je.

Osim što je uništio obalu, mali pošteni ćovijek™ već 30 godina glasa za različite ljude koji uvijek nude isto, ono što mali pošteni ćovijek™ želi: poticaje, privilegije, dječje doplatke, otpremnine iz javnih kompanija, braniteljske i druge povlaštene penzije, odlazak u mirovinu s 40, spašavanje Uljanika i naše autoceste. Na čiji račun? Svejedno je, samo nek je na tuđi.



"HDZ lopovi"



Kao što su radnici mostarskog Aluminija jučer prvi put vikali "HDZ lopovi", tako sve Hrvate zasmeta partija tek kad ih lopovi prestanu hraniti. Kad nestane tuđih para, tada oni kojima su davali glasove postaju lopovi.

Zašto to spominjem i kakve to veze ima s turizmom? Uskoro ćemo doći na to.

Hrvatska ekonomija počiva na parazitiranju i korupciji. To je gotovo sve što je od nje ostalo. Visoki porezi, kapilarna korupcija, kažnjavanje sposobnih da se hrane podobni, otimanje radnicima da se hrane neradnici i rodijački kapitalizam (koji s pravim kapitalizmom veze nema) uništili su gotovo cijeli stvarni privatni sektor. Hrvati su se oduprijeli porezu na nekretnine, ali nikad im nije smetao porez na dohodak.

Suludo visoko porezno opterećenje ugostitelja sada uništava i turizam, nakon što je isti reket uništio ostatak ekonomije. Opstat će oni koje inspekcije rjeđe posjećuju - članovi partije i njihove obitelji, dakle najgori društveni ološ, a ostalima će se uvoditi red. I bit će red, onakav kakav je u mrtvačnici.

Tekst se nastavlja ispod oglasa

Negativna selekcija najbolje će tjerati iz Hrvatske, ili će poslovati na rubu rentabilnosti. Takvi neće moći davati sjajne uvjete najboljim kuharima i konobarima. Uz pljesak naroda koji ne shvaća da se u Crikvenici uz najveće poreze u Europi i dva mjeseca sezone (jer si zemlja s uništenim privatnim sektorom ne može priuštiti više) ne mogu isplaćivati plaće kao u Nici. A možda i shvaća, ali ne može oprostiti susjedu novog Passata.



Spirala do ponora već je krenula: sve lošije restorane i hotele posjećivat će sve lošiji gosti, što će pak rezultirati dodatnim srozavanjem ponude, što će pak rezultirati još lošijim gostima, sve dok od hrvatske obale ne dobijete golemu fritezu i samo onu vrstu gostiju koji jedu iz friteze.



Je li rješenje da se smanje porezi turističkim djelatnicima i ugostiteljima? Samo njima - ne. Ako će ostatak ekonomije krepavati pod pritiskom partije čije članove i glasače treba hraniti, neće biti nikoga da produlji sezonu s trenutna dva mjeseca, od kojih je jedan rupa.



Jedini način da se takva ekonomija dokrajči i da se stvara bolja Hrvatska je taj da se ovakvu vlast i ovakav sustav u kojem većina parazitira na radu manjine, prestane hraniti. Zato rušenje bajke o parazitskoj i korumpiranoj hrvatskoj ekonomiji kao održivoj veseli.

Hloverka, full of life

Jedan od reketara privatnog sektora je i Hrvatska turistička zajednica. HTZ reketari privatni sektor da bi uhljebljivala najgori HDZ-ov šljam.



Pa je tako jedno od vodećih lica Hrvatske turističke zajednice Hloverka Novak Srzić, bivša redaktorica Glasnika HDZ-a i osoba koja je na HTV-u spriječila objavu stenograma vukovarskog zapovjednika Dedakovića i dr. Franje Tuđmana, za što biva nagrađena mjestom glavnog urednika HTV-a i kreditom od 100.000 DEM za preuređenje potkrovlja u suprugovoj obiteljskoj kući.

Od prirode smo dobili prekrasnu obalu, sve ostalo naša je zasluga: betonizacija, favele, sranje u more, porezna presija i Hloverkin život na naš račun. To je prava slika hrvatskog turizma. Za to trebamo navijati?

Vi dajte. Ja mislim da ih treba zgaziti kao crve.

Neki se plaše da će zbog turističkog podbačaja porezi ići na više, no i ta bajka je gotova. Poreze se više ne može dizati. Naime, oni nisu računali da uz ovakve poreze tko može bježi, tko ostaje propada. Ima i onih koji posluju s brutalno visokim maržama pa prežive, ali i njih će u Hrvatskoj biti sve manje. Od "poduzetnika" ostaju uhljebiznismeni koji zapravo ne rade na tržištu, nego više novca posišu iz proračuna kroz namještene natječaje, poticaje i fondove nego što u njega uplate. No i oni žive od tuđeg novca, a tuđeg novca nestaje.

Ako će loša sezona doprinijeti tome da se mitovi i bajke o hrvatskom parazituum mobileu sruše, da se ovakva država dovede korak bliže resetu, da se uhljebe i korumpirane skine sa sise privatnog sektora, onda su loši srpanjski podaci odlična vijest.

Protiv ovakvog sustava i stanja svijesti treba se boriti na sve načine, dok ga ne srušimo. Ne ga hraniti, ne navijati za njega. To ne znači da Index mrzi Hrvatsku niti turizam, već da je jedina institucija koja radi svoj posao.